Sewe in hof oor brand by Pongola-kerkArgieffoto Sewe mense wat glo ŉ brand gestig het by ŉ kerk in Pongola in KwaZulu-Natal, het Vrydag in die dorp se landdroshof verskyn. “Die saak is tot 29 September uitgestel,” het Natasha Ramkisson, woordvoerder vir die Nasionale Vervolgingsgesag (NVG), gesê. Die brand is gestig nadat die liggaamsdele van die vierjarige Kiki Ntuli op 6 Junie in ŉ plastieksak in die kerk opgespoor is. ŉ Huis is ook aan die brand gesteek. ŉ 23-jarige man is in hegtenis geneem in verband met die moord op die seuntjie. Die pastoor van die kerk (51) was aanvanklik in aanhouding in verband met Kiki se moord, maar hy is later vrygelaat sonder enige aanklagte. Die pastoor is later in die kattebak van die beskuldigde se motor opgespoor en is na ŉ hospitaal geneem. Forensiese spesialiste het op 11 Julie nog beendere op die pastoor se eiendom opgespoor. Die polisie het ook ŉ skedel en geraamte by ŉ vrou se huis in Ncotshane ontdek. ŉ Paar dae nadat Kiki se liggaam opgespoor is, het ontstoke inwoners van Pongola die brande by die kerk en die vrou se huis gestig. Altesaam 15 mense is aanvanklik in hegtenis geneem op aanklag van openbare geweld en sou in die Ncotshane-landdroshof verskyn. Inwoners het toe egter die hof vermoedelik met ŉ petrolbom afgebrand. Lees ook: Man vas oor kind se liggaam in die kerk Beendere gevind op Pongola-pastoor se eiendom Liggaamsdele in kerk: Hof afgebrand Pastoor vas oor liggaamsdele in kerk Kind se liggaamsdele in kerk opgespoor